Document ID: /fineweb-2-swissfilter-quality_10-filterrobots/filtered/02038.jsonl.gz/2899

Il cumbat electoral per il presidi aveva procurà per emnas plain tensiun a San Murezzan – e quella tensiun va vinavant. I dat in segund scrutini. Nagin dals dus candidats ha cuntanschì la maioritad absoluta dad 829 vuschs.
La cursa vegn vairamain cnappa:
824 vuschs: Christian Jott Jenny, l'intendant dal Festival da Jazz da San Murezzan, ha procurà er gia cun il resultat da la dumengia per in'ulteriura surpraisa politica. Cun sia candidatura n'ha el betg be dà moviment en il cumbat electoral ma er activà il suveran. En l'emprim scrutini realisescha Jenny schizunt dapli vuschs ch'il president communal actual.
Che be tschintg vuschs manchian per far clera la situaziun sechia a Christian Jott Jenny. El avess gì pli gugent fatgs clers, ma quai saja dad acceptar uschia. Uss saja anc ina giada da far cler, ch'ins sappia «far ei meglier» sco enfin da qua, ha el ditg en l'intervista cun RTR:
809 vuschs: Sigi Asprion, il president communal actual, è la varianta enconuschenta dapi ils davos otg onns. Tuttina n'ha el betg pudì persvader il suveran ed ha dad ir en in segund scrutini.
Ins stoppia discurrer dad in resultat pli u main identic tranter els dus. Perquai stoppia el far uss patratgs co ch'el savess preschentar meglier quai ch'el haja cuntanschì enfin uss, ha in Sigi Asprion plitost dischillusiunà ditg en l'intervista cun RTR:
Uschia è a San Murezzan entant cler be ina: In emprim success ha Christian Jott Jenny cuntanschì cun sia candidatura – numnadamain activà il suveran a sa participar al process politic. Il biro da votaziuns ed elecziuns da San Murezzan ha communitgà ina participaziun da 69,26% a l'elecziun.
Il segund scrutini è fixà per ils 7 d'october.
RR novitads 13:00+